Diari Oficial de la Generalitat Valenciana


Sumari del DOGV 6006, del 05-05-2009 (2009/4616)

RESOLUCIÓ de 17 d'abril de 2009, del director general de Justícia i Menor, de la Conselleria de Justícia i Administracions Públiques, per la qual es resol inscriure la modificació dels Estatuts del Consell Valencià de Col·legis d'Advocats i es disposa la seua publicació en el Diari Oficial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6006

Data del DOGV
:   05-05-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/4616


Data del document
:   17-04-2009

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * reglament intern
    * empresa immobiliària
    * col·legi professional

RESOLUCIÓ de 17 d'abril de 2009, del director general de Justícia i Menor, de la Conselleria de Justícia i Administracions Públiques, per la qual es resol inscriure la modificació dels Estatuts del Consell Valencià de Col·legis d'Advocats i es disposa la seua publicació en el Diari Oficial de la Comunitat Valenciana.  
 [2009/4616]  
Vist l'expedient de modificació estatutària instruït a instància del Consell Valencià de Col·legis d'Advocats, inscrit amb el número 8 de la Secció Segona del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció de la modificació dels seus Estatuts en l'esmentat Registre, atenent els següents   
Fets  
Primer   
El Sr. José Andújar Alba, secretari tècnic del Consell Valencià de Col·legis d'Advocats, va presentar, en data 15 de gener de 2009, sol·licitud d'inscripció de la modificació dels Estatuts d'aquest al Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon   
Les modificacions al text estatutari van ser aprovades pel Ple del Consell Valencià de Col·legis d'Advocats, en la sessió de 3 d'octubre de 2008, segon certificat lliurat en data 5 de gener de 2009, per la secretària del Consell, Sra. Olga Vilardell Mir, amb el vistiplau del president.  
Tercer   
El nou text dels Estatuts, amb les modificacions procedents en exercici del control de legalitat, figura com a annex a la present Resolució, i es dóna ací per reproduït.  
Fonaments de dret  
Primer  
Revisats els Estatuts del Consell Valencià de Col·legis d'Advocats, aquests contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 4 de gener, de Consell, que la desenvolupa, cal procedir al canvi de redacció de determinats articles, per tal de garantir la correcció normativa del text, en concret; actualitzar el text dels Estatuts a les denominacions oficials «Comunitat Valenciana», "Generalitat" i "Consell", adoptades amb la nova redacció donada a l'Estatut d'Autonomia de la Comunitat Valenciana, per la Llei Orgànica 1/2006, de 10 d'abril, de Reforma de la Llei Orgànica 5/1982, de l'1 de juliol.  
Segon  
Aquests Estatuts han estat aprovats amb els requisits i formalitats previstos en l'esmentat article i en els mateixos Estatuts del Consell.  
Tercer  
L'expedient ha estat tramitat pel Servei d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò que ha previst la disposició final del Decret 4/2002, de 8 de gener, en virtut de les atribucions que té conferides pel Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.  
Vistos l'article 36, de la Constitució Espanyola, i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent  
Resolució  
1. Inscriure la modificació dels Estatuts del Consell Valencià de Col·legis d'Advocats al Registre de Col·legis Professionals i de Consells Valencians de Col·legis Professionals de la Comunitat Valenciana, amb els canvis de redacció indicats en el fonament primer.  
2. Publicar la present Resolució en el Diari Oficial de la Comunitat Valenciana.  
Contra la present Resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.  
València, 17 d'abril de 2009.- El director general de Justícia i Menor: Antonio Gastaldi Mateo.  
ESTATUT DEL CONSELL VALENCIÀ  
DE COL·LEGIS D'ADVOCATS  
PREÀMBUL  
TÍTOL I. Del Consell Valencià de Col·legis d'Advocats  
CAPÍTOL I. Disposicions generals  
Article 1. Naturalesa jurídica  
Article 2. Integrants  
Article 3. Representació i coordinació  
Article 4. Seu del Consell.  
Article 5. Relacions amb el Consell General de l'Advocacia Espanyola  
CAPÍTOL II. Fins i funcions del Consell Valencià de Col·legis d'Advocats  
Article 6. Fins  
Article 7. Funcions  
CAPÍTOL III. Òrgans de govern: Ple del Consell i Comissió Permanent  
Article 8. Òrgans de govern  
Secció primera: del Ple del Consell Valencià de Col·legis d'Advocats  
Article 9. Proporcionalitat en la composició del Ple  
Article 10. Composició del Ple  
Article 11. Requisits per a ser elegible  
Article 12. Causes de cessament  
Article 13. Funcions del Ple  
Article 14. Funcionament del Ple del Consell  
Article 15. Reunions del Ple del Consell   
Secció segona: de la Comissió Permanent  
Article 16. La Comissió Permanent  
Article 17. Funcions de la Comissió Permanent  
Article 18. Funcionament de la Comissió Permanent  
Secció tercera: elecció dels càrrecs i tractament  
Article 19. Elecció dels càrrecs  
Article 20. Tractament  
Secció quarta: atribucions dels membres del Consell  
Article 21. Atribucions del president del Consell  
Article 22. Atribucions del vicepresident del Consell  
Article 23. Atribucions del secretari del Consell  
Article 24. Atribucions del tresorer del Consell  
Secció Cinquena: Comissions  
Article 25. Comissions ordinàries.  
Article 26. Adscripció a les comissions  
TÍTOL II. De la col·legiació i deure de comunicació  
Article 27. Col·legiació única i deure de comunicació.   
TÍTOL III. Del Congrés de l'Advocacia Valenciana.  
Article 28. Del Congrés de l'Advocacia Valenciana.  
TÍTOL IV. De la responsabilitat dels col·legiats  
CAPÍTOL I. Amb caràcter general  
Article 29. Responsabilitat dels advocats  
Article 30. Extensió de la sanció i tipus de correcció  
Article 31. Competència  
CAPÍTOL II. Infraccions i sancions  
Article 32. Classes d'Infraccions  
Article 33. Infraccions molt greus  
Article 34. Infraccions greus  
Article 35. Infraccions lleus  
Article 36. Sancions  
Article 37. Procediment sancionador  
Article 38. Caducitat del procediment  
Article 39. Execució i comunicació al Consell General  
Article 40. Extinció de la responsabilitat  
Article 41. Prescripció de les faltes  
Article 42. Prescripció de la sancions  
Article 43. Cancel·lació de les sancions  
CAPÍTOL III. Responsabilitat civil i penal dels advocats  
Article 44. Àmbit  
TÍTOL V. Del règim jurídic dels actes dels Col·legis i del Consell i de la seua impugnació  
Article 45. Subjecció al dret administratiu  
Article 46. Coneixement i resolució dels recursos d'alçada  
Article 47. Executivitat dels acords recorreguts en alçada  
Article 48. Recursos contra actes i resolucions del Consell  
TÍTOL VI. Del règim econòmic i forma de control de les despeses  
Article 49. Recursos econòmics del Consell  
Article 50. Aportacions col·legials  
DISPOSICIÓ ADDICIONAL  
DISPOSICIÓ FINAL  
PREÀMBUL  
La Generalitat té competència exclusiva en matèria de Col·legis Professionals i Professions Titulades (article 49. 22a, de la Llei Orgànica 5/1982, de l'1 de juliol, de l'Estatut d'Autonomia de la Comunitat Valenciana, modificat per la Llei Orgànica 1/2006, de 10 d'abril). La regulació dels col·legis professionals va ser realitzada per la Llei 6/1997, de 4 de desembre, de Consells i Col·legis Professionals de la Comunitat Valenciana, desenvolupada pel Decret 4/2002, de 8 de gener.  
El nou Estatut General de l'Advocacia Espanyola, aprovat pel Reial Decret 658/2001, de 22 de juny, reconeix les competències autonòmiques en matèria de col·legis professionals. La disposició final primera, del Reial Decret, diu que "el que disposa l'Estatut s'entendrà sense perjudici del que sobre aquesta matèria, d'acord amb la Constitució, la legislació estatal i els estatuts d'Autonomia, dispose la legislació autonòmica"  
L'Estatut General de l'Advocacia Espanyola es refereix als consells de Col·legis d'Advocats de les comunitats autònomes, en els seus articles 65 i 66.  
La Llei 6/1997 i el Decret 4/2002 de la Comunitat Valenciana regulen, en els seus articles, els consells professionals de la Comunitat Valenciana.  
De conformitat amb aquesta normativa, s'ha procedit a la modificació de l'Estatut del Consell Valencià de Col·legis d'Advocats.  
TÍTOL I  
Del Consell Valencià de Col·legis d'Advocats  
CAPÍTOL I  
Disposicions generals  
Article 1. Naturalesa jurídica  
El Consell Valencià de Col·legis d'Advocats és una corporació de Dret Públic, amb personalitat jurídica pròpia i plena capacitat d'obrar per al compliment dels seus fins, constituït a l'empara de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana.  
L'estructura interna i el funcionament del Consell hauran de ser democràtics.  
Article 2. Integrants  
En el Consell Valencià de Col·legis d'Advocats s'integren els col·legis d'Advocats de València, Alacant, Castelló, Alzira, Alcoi, Elx, Orihuela i Sueca, actualment existents a la Comunitat Valenciana i els que pogueren constituir-se en el futur.  
Article 3. Representació i coordinació.  
1. El Consell Valencià de Col·legis d'Advocats és l'òrgan representatiu i coordinador dels col·legis d'Advocats que hi ha a la Comunitat Valenciana.  
2. Són llengües oficials del Consell Valencià de Col·legis d'Advocats el castellà i el valencià.  
Article 4. Seu del Consell  
La seu del Consell Valencià de Col·legis d'Advocats radicarà a València, Glorieta General Tovar, Palau de Justícia, sense perjudici de poder celebrar les seues reunions en qualsevol altra localitat d'aquesta Comunitat. Per acord del Ple del Consell podrà designar-se una altra seu, sense necessitat de modificar aquest Estatut.  
Article 5. Relacions amb el Consell General de l'Advocacia Espanyola   
La representació del Consell Valencià de Col·legis d'Advocats, en el Consell General de l'Advocacia Espanyola, s'articularà d'acord amb les normes i Estatuts d'aquest últim, sense perjudici de l'exclusiva competència del Consell Valencià en les matèries objecte d'aquest Estatut.   
CAPÍTOL II  
Fins i funcions del Consell Valencià de Col·legis d'Advocats  
Article 6. Fins  
Són fins del Consell Valencià:  
a) La coordinació i el foment de les relacions entre els col·legis d'Advocats de la Comunitat Valenciana, sense perjudici de l'autonomia i competència de cada un d'ells.  
b) La representació de l'Advocacia valenciana en qüestions d'àmbit autonòmic i en aquelles que aquest Estatut o els col·legis li atorguen, tot això sense perjudici de les competències particulars de cada Col·legi.  
c) La representació dels col·legis d'Advocats de la Comunitat Valenciana, davant de totes les institucions i administracions, i en particular davant de la Generalitat i davant de l'Administració de Justícia, en quantes relacions, consultes, col·laboracions i gestions hi calguen, per tal de facilitar la mútua col·laboració i enteniment per a la millor satisfacció dels interessos socials i professionals, la defensa dels quals tenen encomanada.  
d) Vetlar pel compliment de les normes deontològiques i ètiques, i defensar el prestigi de la professió d'Advocat.  
e) La protecció de la independència de l'Advocacia, davant de qualsevol ingerència tendent a restringir-la o menyscabar-la.  
Article 7. Funcions  
Corresponen al Consell Valencià les funcions següents:   
1) Elaborar, aprovar i modificar el seu Estatut i els seus reglaments de règim interior.   
2) Resoldre, en via administrativa, els recursos que s'interposen contra els actes i acords dels col·legis d'Advocats de la Comunitat Valenciana i els de reposició que s'interposen contra el mateix Consell.  
3) Conéixer i resoldre els expedients disciplinaris que s'instruïsquen contra membres de les juntes de Govern dels col·legis d'Advocats de la Comunitat Valenciana i del mateix Consell Valencià.  
4) Aprovar els seus pressupostos i regular i fixar, equitativament, la participació dels col·legis en les despeses del Consell.  
5) Informar els projectes de lleis que es presenten a les Corts i els projectes de normes del Consell que es referisquen o afecten els col·legis d'Advocats o a l'exercici de l'advocacia.  
6) Informar, amb caràcter preceptiu, els projectes de fusió, absorció, segregació, canvi de denominació i dissolució dels col·legis d'Advocats de la Comunitat Valenciana, llevat aquells casos en què ho impose directament la llei.  
7) Dins de la seua competència, fomentar, crear i organitzar institucions, serveis i activitats, que tinguen com a objecte la promoció cultural, l'assistència social i sanitària, la cooperació i el mutualisme, el foment de l'ocupació i altres actuacions pertinents.  
8) Homologar les escoles de pràctica jurídica radicades en l'àmbit d'aquesta Comunitat, d'acord amb els criteris que establisca el mateix Consell, i supervisar i comprovar la correcta activitat d'aquestes.  
9) Regular, per als advocats de la Comunitat Valenciana que exercisquen ocasionalment dins de la Comunitat, en un territori diferent del de col·legiació, l'obligació de comunicar als col·legis diferents del de la seua col·legiació, l'actuació en el seu àmbit territorial.  
10) Establir relacions de col·laboració i subscriure convenis de cooperació amb les administracions públiques i amb altres corporacions i entitats públiques i privades, que afecten la professió de l'Advocacia.  
11) Conéixer i dirimir els conflictes que puguen suscitar-se entre els col·legis d'Advocats Valencians, sense perjudici d'ulterior recurs contenciós administratiu.  
12) Elaborar les normes deontològiques comunes a la professió de l'Advocacia i vetlar pel seu compliment, sense perjudici de les competències de cada Col·legi.  
13) Coordinar i, en la mesura que es puga, unificar les normes orientatives d'honoraris professionals dels advocats pertanyents als col·legis d'Advocats de la Comunitat Valenciana, sense perjudici de la competència de cada col·legi.  
14) Adoptar les mesures necessàries perquè els col·legis complisquen les resolucions del mateix Consell Valencià, dictades en matèries de la seua competència.  
15) Procurar la igualtat de l'exercici professional per a tots els advocats col·legiats, dins de l'àmbit autonòmic, i evitar qualsevol actuació contrària al dit principi.  
16) Facilitar l'exercici professional de l'Advocacia, dins de l'àmbit de la Comunitat Valenciana.  
17) Fomentar la formació professional i programar i desenvolupar, a aquest efecte, les activitats que calguen.  
18) Editar publicacions i treballs de caràcter jurídic i, especialment, sobre la legislació de la Comunitat Valenciana i jurisprudència dels seus tribunals.  
19) Perseguir i denunciar l'intrusisme professional en l'àmbit territorial.  
20) Convocar i celebrar jornades, reunions i congressos, relacionats amb el dret comú, amb el dret valencià i amb l'exercici professional de l'advocacia.  
21) Fomentar la publicitat institucional de l'Advocacia en l'àmbit territorial, així com regular la publicitat personal dels advocats, que en tot cas, haurà de respectar les normes deontològiques de la professió.  
22) Adoptar les mesures adients per a completar, provisionalment, les juntes de Govern dels col·legis, quan es produïsquen les vacants de la meitat o més dels càrrecs d'aquelles. La Junta Provisional, així constituïda, exercirà les seues funcions fins que prenguen possessió els designats en virtut d'elecció.  
23) Conéixer les reclamacions sobre el compliment de les condicions exigides en les lleis i en els estatuts respectius, per a la presentació i proclamació de candidats per als càrrecs de les juntes de Govern dels col·legis.  
24) Realitzar quantes activitats es consideren d'interés per a la professió de l'Advocacia.  
25) Elegir representants de l'advocacia per a participar en els consells i organismes consultius de la Comunitat Valenciana, quan fóra requerit per a això o estiguera així establit.  
26) Portar un registre de sancions que afecten els advocats incorporats als col·legis de la Comunitat Valenciana.   
27) Elaborar, i mantindre actualitzat, el cens dels advocats incorporats als col·legis d'Advocats de la Comunitat Valenciana integrats en el Consell, i publicar l'oportuna guia d'aquests.  
28) Designar els representants de l'Advocacia a la Sala de Govern del Tribunal Superior de Justícia, i en els altres òrgans de l'administració de justícia o del Consell General del Poder Judicial, d'àmbit autonòmic, quan així estiga establit.  
29) Rebre comunicació de les modificacions estatutàries i de la composició dels òrgans de govern dels col·legis d'Advocats integrats en el Consell, i resoldre aquelles qüestions que puguen suscitar conflictes.  
30) Crear, regular i atorgar distincions, per a premiar els mèrits contrets al servei de l'advocacia o en el seu exercici.   
CAPÍTOL III  
Òrgans de govern: Ple del Consell i Comissió Permanent  
Article 8. Òrgans de govern  
1. El Consell Valencià de Col·legis d'Advocats estarà regit pel Ple del Consell i la Comissió Permanent.  
2. La composició dels dits òrgans respectarà el principi de proporcionalitat, en funció del nombre de col·legiats residents de cada col·legi integrant.  
Secció primera  
Del Ple del Consell Valencià de Col·legis d'Advocats  
Article 9. Proporcionalitat en la composició del Ple  
El Ple és l'òrgan de màxima direcció del Consell i els seus membres seran elegits pels col·legis d'Advocats, d'acord amb els següents criteris de proporcionalitat:  
a) Fins a 1.000 col·legiats, dos representants: el degà i un més.  
b) De 1.001 a 2.000 col·legiats, tres representants: el degà i dos més.  
c) Més de 2.001 a 4.500 col·legiats, quatre representants: el degà i tres més.  
d) Més de 4.501 col·legiats, sis representants: el degà i cinc més.  
e) Un representant elegit pels degans dels col·legis que no arriben a 1.001 col·legiats, l'elecció del qual serà per un termini de dos anys.  
Article 10. Composició del Ple  
1. El Ple del Consell Valencià de Col·legis d'Advocats estarà compost per vint-i-quatre membres:  
a) Vuit d'ells seran els qui ostenten la condició de degà de cada un dels col·legis d'Advocats de la Comunitat Valenciana. En el cas que el lloc de degà estiga vacant, la Junta de Govern podrà designar un membre de la seua Junta perquè intervinga en qualitat de tal degà.  
b) Setze membres més, amb la pertinença següent: cinc membres de l'Il·lustre Col·legi d'Advocats de València; tres membres de l'Il·lustre Col·legi d'Advocats d'Alacant; dos membres de l'Il·lustre Col·legi d'Advocats de Castelló; un membre de l'Il·lustre Col·legi d'Advocats d'Alzira, un membre de l'Il·lustre Col·legi d'Advocats d'Alcoi, un membre de l'Il·lustre Col·legi d'Advocats d'Elx, un membre de l'Il·lustre Col·legi d'Advocats d'Orihuela, un membre de l'Il·lustre Col·legi d'Advocats de Sueca, i un membre més elegit pels degans dels cinc col·legis no provincials, i que siga membre d'alguna de les seues cinc juntes de Govern. Llevat d'aquest últim, la resta de membres seran designats per elecció directa i secreta de les respectives juntes de Govern, d'entre els integrants d'aquestes.  
Per a l'elecció del membre a designar pels cinc degans dels col·legis no provincials, aquests es constituiran en cos electoral en el dia, hora, i a la seu que corresponga per orde alfabètic, i començant la primera reunió al Col·legi d'Alcoi. Fins a quaranta-cinc hores abans de la reunió, la Secretaria del Consell, i la de cada col·legi, rebrà les candidatures que es presenten, que seran exposades pels degans en la reunió convocada. Posteriorment es procedirà a l'elecció mitjançant votació directa i secreta dels degans, i resultarà elegit el candidat que obtinguera a favor seu el nombre més gran de vots. En cas d'empat, resultarà elegit el candidat de major antiguitat a la seu del Col·legi. Actuarà com a president el degà que ho siga del lloc en què es duga a terme l'elecció i, com a secretari, el degà de menor edat dels concurrents, el qual estendrà acta de les actuacions i del resultat hagut, i n'expedirà certificat per a la seua tramesa al Consell. Si el candidat elegit té un mandat de pertinença a la Junta inferior als dos anys, cessarà com a conseller en finalitzar com a membre de la Junta i, si no, als dos anys de la seua elecció.  
c) Així mateix, tindrà dret a assistir el president de la Federació de Jóvens Advocats de la Comunitat Valenciana, amb veu però sense vot.  
2. Tots els consellers tindran una medalla i carnet que acredite la seua condició de tals.  
   
Article 11. Requisits per a ser elegit  
1r. No podran formar part del Consell Valencià de Col·legis d'Advocats:   
a) Els col·legiats que hagen estat condemnats per sentència ferma, que comporte la inhabilitació o suspensió per a càrrecs públics, en tant aquestes subsistisquen.  
b) Els col·legiats als qui s'haja imposat sanció disciplinària per falta greu o molt greu, mentre no haja estat cancel·lada.  
c) Per a poder ser designat conseller haurà de ser col·legiat exercent i resident a la Comunitat Valenciana, amb domicili professional al territori d'un col·legi integrat en el Consell Valencià.   
Article 12. Causes de cessament  
1. Els membres del Consell Valencià cessaran per les causes següents:  
a) Incompliment sobrevingut dels requisits estatutaris per a exercir el càrrec.  
b) Renúncia de la persona interessada.  
c) Falta d'assistència injustificada a tres sessions consecutives o cinc alternes, en el termini d'un any.  
d) La pèrdua de la condició de membre del Col·legi.  
e) Els qui ostenten el càrrec de degà, amb la finalització del seu mandat.  
f) La resta de consellers, en acabar el seu mandat en la Junta de Govern o quan ho decidisca l'esmentada Junta de Govern. El cessament efectiu es produirà en el moment en què es comunique al Consell la nova designació que efectua la Junta de Govern del Col·legi.  
2. En els supòsits a) i c) de l'apartat anterior, hi caldrà un procediment escrit contradictori, amb audiència de la persona interessada.  
3. En qualsevol dels supòsits anteriors, es procedirà a l'elecció del nou conseller en la forma prevista en els articles anteriors.  
Article 13. Funcions del Ple  
Són funcions del Ple:   
a) L'aprovació dels pressupostos d'ingressos i despeses, així com la liquidació del pressupost de l'any anterior.   
b) L'aprovació de les quotes que els col·legis han d'aportar al Consell.  
c) La modificació del present Estatut.  
d) L'exercici de la potestat disciplinària, en relació amb les faltes comeses pels membres de les juntes de Govern dels Col·legis i els membres del mateix Consell.  
e) Aprovar els reglaments de règim interior, per al desplegament i aplicació d'aquest Estatut.  
f) L'aprovació de reglaments relatius a les normes deontològiques; a l'assistència jurídica gratuïta; a la publicitat dels advocats; a les normes orientatives dels honoraris professionals, i tots aquells que es referisquen a la regulació de l'exercici de la professió en els aspectes d'interés comú per a tots els col·legis d'Advocats de la Comunitat Valenciana.   
g) La resolució dels recursos interposats contra els acords emanats dels òrgans competents dels Col·legis, inclosos els relatius a la potestat disciplinària, sense perjudici de la delegació de facultats a favor de la Comissió de Deontologia i Recursos, per a la resolució dels recursos disciplinaris.  
h) Organitzar, reglamentar, dirigir i inspeccionar tots els serveis, oficines i la resta de dependències del Consell.  
i) Contractar, nomenar, dirigir, inspeccionar, controlar i separar els empleats, gerents, coordinadors, personal tècnic, mà d'obra i la resta d'auxiliars, i assignar les retribucions que considere convenients, i determinar les seues competències respectives i facultats i les condicions del seu treball.  
j) Administrar, amb les més àmplies facultats; comprar i vendre (al comptador o a terminis), permutar, arrendar, traspassar, i en general realitzar qualsevol acte d'alienació o disposició sobre mercaderies, béns mobles i immobles, drets, crèdits i títols públics o privats; hipotecar béns o drets, realitzar posposicions i cancel·lar hipoteques, condicions resolutòries o altres garanties reals; obtindre crèdits i préstecs i cancel·lar-los, i donar garantia real o personal, de qualsevol entitat bancària, inclús del Banc d'Espanya, caixes d'Estalvis i altres entitats oficials o particulars; concedir préstecs i crèdits a tercers; celebrar contractes d'arrendament financer, lísing, facturatge i semblants, i, en general, celebrar o renovar qualsevol classe de contractes en nom del Consell, com també formalitzar, públicament o privadament, qualsevol acte o negoci d'administració (ordinària o extraordinària), conservació, disposició o de rigorós domini, sobre béns o drets de qualsevol classe.  
k) Obrir comptes corrents, comptes de crèdit i llibretes d'estalvis; retirar i transferir fons, constituir depòsits bancaris, concertar avals -inclús en favor de terceres persones-, portar i seguir la correspondència bancària, i donar conformitat a saldos i extractes o oposar inconvenients i formular reclamacions quan ho estime procedent i en general, realitzar en la Banca oficial o privada qualsevol classe d'operacions pròpies d'aquesta i del moviment de valors, fons de Banc i la resta d'establiments de crèdit.  
l) Adquirir, negociar, transmetre o pignorar títols valors, accions o participacions socials, es cotitzen o no en borsa, i formalitzar-hi quantes operacions estiguen legalment autoritzades.  
m) Lliurar, acceptar, avalar, endossar, intervindre, negociar, descomptar i protestar per falta d'acceptació o de pagament, lletres de canvi (comercials o financeres), xecs bancaris, pagarés o qualsevol altre document de gir mercantil.  
n) Reclamar, pagar i cobrar, quantes quantitats siguen degudes al Consell, per particulars o organismes públics o privats, amb plenes facultats per a realitzar cobraments, admetre pagaments parcials, signar actes de lliurament, conferir ajornaments, i renovar les obligacions, amb novació o sense ella, i poder signar rebuts, liquidacions o cancel·lacions.  
o) Participar en societats civils o mercantils, associacions o fundacions; subscriure títols, participacions o accions; desembossar el seu import mitjançant l'aportació de qualssevol béns o drets; assistir a les juntes generals, i acceptar i exercir llocs en l'òrgan d'administració i representació, i amb facultats plenes per a exercitar tots els drets i complir totes les obligacions com a soci o partícip, inclús en cas de dissolució i liquidació, i acceptar i rebre la part del patrimoni comú que s'adjudique al Consell en aquest cas.  
p) Promoure, sostindre, desistir i transigir qualsevol classe d'accions civils, criminals, administratives, laborals, contencioses administratives, davant de jutjats, tribunals i autoritats de qualsevol classe, fur i jurisdiccions, i conferir, a aquest efecte, els poders adients.  
q) Atorgar i revocar, en nom del Consell, poders de totes classes.  
Article 14. Funcionament del Ple del Consell  
1. El Ple del Consell Valencià es reunirà, en sessió ordinària, una vegada al trimestre. En sessió extraordinària, quan ho acorde el president del Consell, o ho sol·liciten almenys vuit consellers. En la reunió ordinària del primer trimestre de l'any s'aprovarà la liquidació del pressupost de l'any anterior. En la de l'últim trimestre, s'aprovaran els pressupostos d'ingressos i despeses.  
2. La convocatòria es realitzarà amb almenys set dies d'antelació, i haurà de constar en aquesta l'orde del dia i el lloc i la data de la celebració, tant en primera com en segona convocatòria, per mitjà d'un escrit dirigit a tots els membres del Ple.  
Article 15. Reunions del Ple del Consell  
1. La vàlida constitució del Ple requerirà l'assistència de la meitat més un dels seus membres presents o representats, i quedarà vàlidament constituït en segona convocatòria, siga quin siga el nombre d'assistents i sempre que estiguen presents la majoria dels col·legis d'Advocats de la Comunitat Valenciana.  
2. El Ple del Consell adoptarà els seus acords per majoria de tres cinquenes dels vots i s'exigirà, a més, que voten favorablement almenys cinc degans. Llevat del cas de modificació del present Estatut, en què s'exigirà una majoria de tres quarts dels vots i el vot, almenys, de cinc degans.  
3. El vot es pot delegar en un altre conseller del mateix Col·legi. Si no assisteix cap conseller del mateix Col·legi, podrà delegar-se en qualsevol altre conseller. La delegació es realitzarà per escrit i per a una sessió concreta. La delegació de vot no es pot efectuar en el procés electoral per a la designació dels càrrecs del Consell.  
Secció segona  
De la Comissió Permanent  
Article 16 . La Comissió Permanent  
La Comissió Permanent estarà composta pels membres següents:  
a) El president del Consell Valencià  
b) Tres vicepresidents  
c) El secretari  
d) El tresorer   
e) El vocal  
Els dits càrrecs s'exerciran també en el Ple.  
Article 17. Funcions de la Comissió Permanent.  
Són funcions de la Comissió Permanent:  
a) L'administració, gestió i direcció ordinària del Consell.  
b) L'elaboració i tramesa al Ple, en l'últim trimestre de l'exercici anterior, del pressupost d'ingressos i despeses del Consell.  
c) L'elaboració i tramesa, al Ple, de la liquidació del pressupost de l'exercici anterior en el primer trimestre de l'any següent.  
d) Totes aquelles altres competències del Consell Valencià que li siguen atribuïdes pel Ple del Consell.   
Article 18. Funcionament de la Comissió Permanent  
La Comissió Permanent es reunirà quan el president la convoque o la sol·liciten dos dels seus integrants.  
La convocatòria es cursarà amb almenys tres dies d'antelació, per escrit i amb l'orde del dia corresponent. No obstant això, la Comissió Permanent quedarà vàlidament constituïda, inclús sense prèvia convocatòria, quan es troben reunits tots els seus membres i així siga acordat per unanimitat.  
Els acords de la Comissió Permanent seran adoptats per majoria simple. Tots els membres tindran un sol vot, i els empats es dirimiran amb el vot de qualitat del president.  
Secció tercera  
Elecció dels càrrecs i tractament  
Article 19. Elecció dels càrrecs  
1. El procés electoral per a la designació dels càrrecs del Consell serà el de votació directa i secreta dels membres del Ple del Consell, constituïts en cos electoral, a raó d'un vot per cada membre. En cas d'empat, se celebrarà una nova votació, en que només seran elegibles els qui hagen obtingut el mateix nombre de vots. En cas d'igualtat, després d'aquesta segona votació, resultarà elegit el candidat de major antiguitat en el Col·legi que es tracte, d'entre els més votats.  
2. Les eleccions es convocaran per a ser celebrades en el Ple del segon trimestre de cada dos anys; la convocatòria d'aquest Ple s'haurà de realitzar amb almenys trenta dies d'antelació i els consellers que aspiren als distints càrrecs hauran de presentar la seua candidatura a la seu del Consell, fins a deu dies abans de l'assenyalat per a la celebració del Ple.  
3. Tots els càrrecs del Consell seran elegits per un període de dos anys. En el cas que el càrrec electe cesse com a membre del Consell, el Ple decidirà si es convoquen eleccions per a elegir una persona pel temps restant, o no se'n designa cap, i actua el sistema de suplències previst en la secció quarta.  
Tots els càrrecs del Consell s'elegiran per un període de dos anys.  
Article 20. Tractament  
El president del Consell, amb el caràcter de degà de l'advocacia de la Comunitat Valenciana, tindrà tractament d'excel·lentíssim senyor i condició honorífica equivalent a la de president del Tribunal Superior de Justícia d'aquesta Comunitat. I els consellers el tractament d'il·lustríssims i la de magistrats del dit tribunal, llevat que tinguen ja tractament superior. Els dits tractaments tindran caràcter vitalici.  
Secció quarta  
Atribucions dels membres del Consell  
Article 21. Atribucions del president del Consell  
1. El president ostenta la representació del Consell en totes les seues relacions amb les administracions públiques, tant fora com dins de la Comunitat Valenciana, i li correspon promoure i coordinar les tasques encaminades al millor compliment dels fins del Consell.   
2. I, sense perjudici de l'anterior, tindrà les facultats següents:  
a) Convocar, presidir i dirigir les reunions del Ple del Consell, i de la Comissió Permanent, concedir i retirar l'ús de la paraula, i utilitzar el vot de qualitat quan procedisca.  
b) Signar quants documents públics i privats calguen en la representació del Consell, així com les actes de les seues reunions.  
c) Executar els acords que adopte el Consell en l'àmbit de la seua competència.  
d) Visar els pagaments, documents i certificats que expedisquen el secretari i tresorer.  
Article 22. Atribucions del vicepresident del Consell  
Els vicepresidents supliran pel seu orde el president, en els casos d'absència, malaltia o vacant, i tindran en tals casos les mateixes facultats que el president.  
Article 23. Atribucions del secretari del Consell  
1. El secretari tindrà les comeses següents:  
a) Redactar i signar citacions per a tots els actes del Consell, segons instruccions del president.  
b) Rebre els escrits i correspondència i donar compte a qui procedisca, com també signar els escrits que no foren competència del president.  
c) Autoritzar, amb la seua signatura, i amb el vistiplau del president, els certificats i la resta de documents, així com les actes del Consell.  
d) Informar el president, i la Comissió Permanent, de totes les qüestions d'interés i proposar les mesures que estime convenients.  
e) Custodiar els arxius relacionats amb el Consell, durant tot el temps en què poguera ser susceptible d'utilització d'acord amb la legislació vigent en qualsevol dels seus àmbits, i conservar a més, sense termini limitat en el temps, les actes del Ple i comissions del Consell, així com qualsevol altre arxiu que, per raons històriques o estadístiques per a l'Advocacia Valenciana, el secretari decidisca conservar.   
f) Donar compte dels expedients en curs, en els quals actuarà com a secretari amb l'instructor que designe el Consell.  
g) Ostentar la direcció del personal administratiu del Consell.  
h) Portar el llibre registre de sancions dels col·legiats i recursos.  
2. El vocal suplirà el secretari en cas d'absència, malaltia o vacant.  
Article 24. Atribucions del tresorer del Consell  
1. El tresorer tindrà les funcions següents:  
a) Arreplegar i custodiar els fons del Consell.  
b) Pagar els lliuraments.  
c) Confeccionar anualment el pressupost, balanç i comptes de l'exercici econòmic del Consell.  
d) Portar els llibres necessaris d'ingressos i despeses del Consell.  
2. El vocal suplirà el tresorer en cas d'absència, malaltia o vacant.  
Secció cinquena  
Comissions  
Article 25. Comissions ordinàries  
1. El Ple determinarà les comissions ordinàries en què haja de quedar organitzat el funcionament del Consell, però necessàriament es constituiran les comissions següents:  
a) Relacions Institucionals  
b) Formació  
c) Deontologia i recursos  
d) Honoraris  
e) Torn d'ofici i assistència jurídica gratuïta  
2. I sense perjudici d'això, el Ple podrà acordar la constitució de les comissions, subcomissions i ponències especials que en cada cas estime convenients.   
3. Les funcions de les comissions seran les que els siguen delegades pel Ple, i en els supòsits en què per raons d'urgència hagen d'adoptar acords d'immediata execució hauran de donar compte immediatament a la Comissió Permanent, per a la seua ratificació.  
4. Únicament la Comissió de Deontologia i Recursos, per tal de tramitar àgilment i eficaçment els recursos que es formulen davant del Consell, i resoldre complint els terminis establits per a això té, en virtut del present Estatut, plena facultat per a resoldre els recursos que determine el Ple, amb la sola obligació d'informar després d'aquest en la sessió immediata que se celebre. No obstant això, la Comissió podrà elevar al Ple la resolució d'aquells recursos que estime convenients.  
Article 26. Adscripció a les comissions  
L'adscripció dels consellers a les distintes comissions, així com la seua composició, règim i funcions, serà determinada pel Ple a proposta del president.  
S'estableix la possibilitat d'integració en les distintes comissions de col·legiats no consellers, llevat de la Comissió de Deontologia i Recursos, en què tots els seus membres hauran de tindre la condició de consellers.   
TÍTOL II  
De la col·legiació i deure de comunicació  
Article 27. Col·legiació única i deure de comunicació   
1. Per a actuar professionalment en l'àmbit territorial de qualsevol altre col·legi, pertanyent als col·legis d'Advocats de la Comunitat Valenciana, no podrà exigir-se als advocats pertanyents als col·legis d'Advocats de la Comunitat Valenciana, comunicació o cap habilitació, ni el pagament de contraprestacions econòmiques diferents d'aquelles que s'exigisquen habitualment als col·legiats del Col·legi, en què intervindran per la prestació dels serveis de què siguen beneficiaris i que no es troben coberts per la quota col·legial.  
2. Tot advocat, incorporat a qualsevol col·legi d'Advocats de la Comunitat Valenciana, podrà prestar els seus serveis professionals lliurement a tot el territori de l'Estat, a la resta dels estats membres de la Unió Europea i en els altres països, d'acord amb la normativa vigent respecte d'això. Els advocats d'altres països podran fer-ho en l'àmbit territorial del present Consell, d'acord amb la normativa vigent a aquest efecte.  
3. L'advocat, pertanyent a un Col·legi d'Advocats de la Comunitat Valenciana, que vaja a exercir en un territori diferent del de la Comunitat Valenciana, haurà de comunicar-ho al Col·legi en l'àmbit del qual haja d'intervindre i al Consell General, a través del seu Col·legi. L'advocat pertanyent a un altre col·legi, que realitze una actuació professional en l'àmbit territorial de la Comunitat Valenciana, haurà de comunicar-ho a través del seu Col·legi.  
La comunicació produirà efectes des de la seua presentació, registre i segell de la còpia, sense perjudici que es demane del Col·legi d'origen que, prèvia diligència del Consell General de l'Advocacia Espanyola, el comunicant no està sancionat o incapacitat per a l'exercici professional en cap Col·legi d'Espanya, faça constar, davant del Col·legi de destinació, que el comunicant està incorporat en aquest com a advocat en exercici i que no ha estat sancionat o incapacitat per al dit exercici en cap Col·legi d'Advocats d'Espanya.  
4. En les actuacions professionals que duga a terme en l'àmbit territorial d'un altre Col·legi, l'advocat estarà subjecte a les normes d'actuació, deontologia i règim disciplinari d'aquest. L'esmentat Col·legi protegirà la seua llibertat i independència en la defensa i serà competent per a la tramitació i resolució dels expedients disciplinaris a què haguera lloc, sense perjudici que l'eventual sanció produïsca efectes en tots els col·legis d'Espanya, per a la qual cosa es comunicarà al Consell General.  
5. La incorporació o comunicació d'actuació professional acredita l'advocat com a tal, sense que calga cap designació o nomenament del poder judicial o de l'administració pública.  
TÍTOL III  
Del Congrés de l'Advocacia Valenciana  
Article 28. Del Congrés de l'Advocacia Valenciana  
El Congrés de l'Advocacia Valenciana és la seua suprema instància consultiva i les seues conclusions tindran caràcter orientador per a tots els òrgans del Consell. Haurà de convocar-se almenys una vegada cada quatre anys.   
El Reglament del Congrés, que determinarà la forma de composició i funcionament del Congrés, serà aprovat inicialment per la Comissió Permanent, la qual ho enviarà a les juntes de Govern de tots els col·legis, perquè en el termini de trenta dies, puguen formular suggeriments o esmenes, i tot això s'elevarà al Ple del Consell que debatrà i aprovarà definitivament el Reglament.  
TÍTOL IV  
De la responsabilitat dels col·legiats  
CAPÍTOL I  
Amb caràcter general  
Article 29. Responsabilitat dels advocats  
1. Els advocats estan subjectes a responsabilitat disciplinària en el cas d'infracció dels seus deures, professionals o deontològics.  
2. Les facultats disciplinàries de l'autoritat judicial, sobre els advocats, s'ajustaran al que disposen les lleis processals. Les sancions o correccions disciplinàries que imposen els tribunals a l'advocat es faran constar en l'expedient personal d'aquest, sempre que es referisquen directament a normes deontològiques o de conducta que hagen d'observar, en la seua actuació davant de l'Administració de Justícia.  
3. Les sancions disciplinàries, corporatives, es faran constar en tot cas en l'expedient personal del col·legiat.  
Article 30. Extensió de la sanció i tipus de correcció  
1. S'estendrà a la sanció d'infracció de deures professionals o normes ètiques de conducta, quan afecten la professió.  
2. Les correccions que podran aplicar-se són les següents:  
a) Amonestació privada.  
b) Advertència per escrit.  
c) Suspensió de l'exercici de l'advocacia, per un termini no superior a dos anys.  
d) Expulsió del Col·legi.  
Article 31. Competència  
1. Competeixen al Consell Valencià de Col·legis d'Advocats les facultats disciplinàries en relació amb els membres de les juntes de Govern dels col·legis.  
2. Les facultats disciplinàries, en relació amb els membres del Consell Valencià de Col·legis d'Advocats, seran competència del Consell en tot cas.  
CAPÍTOL II  
Infraccions i sancions  
Article 32. Classes d'Infraccions  
Les infraccions que puguen comportar sanció disciplinària es classifiquen en molt greus, greus i lleus.  
Article 33. Infraccions molt greus  
Són infraccions molt greus:  
a) La infracció de les prohibicions establides en l'article 21 o de les incompatibilitats contingudes en els articles 22 i 24 de l'Estatut General de l'Advocacia.  
b) La publicitat de serveis professionals, amb incompliment dels requisits especificats en l'article 25 de l'Estatut General de l'Advocacia, i qualsevol altra infracció que en l'esmentat Estatut tinguera la qualificació d'infracció molt greu.  
c) La comesa de delictes dolosos, en qualsevol grau de participació, com a conseqüència de l'exercici de la professió, així com els actes i omissions que constituïsquen ofensa greu a la dignitat de la professió, a les regles ètiques que la governen, als deures establits en l'Estatut General de l'Advocacia.  
d) L'atemptat contra la dignitat o honor de les persones que constitueixen la Junta de Govern, quan actuen en l'exercici de les seues funcions, i contra els companys en ocasió de l'exercici professional.  
e) L'embriaguesa o consum de drogues, quan afecten greument l'exercici de la professió.  
f) La realització d'activitats, constitució d'associacions o pertinença a aquestes, quan tinguen com a fins o realitzen funcions que siguen pròpies i exclusives dels col·legis.  
g) La comesa d'una infracció greu, havent estat sancionada per la comesa d'altres dos del mateix caràcter i la responsabilitat de la qual no s'haja extingit, conforme a l'article 90 de l'Estatut General de l'Advocacia  
h) L'intrusisme professional i el seu encobriment.  
i) La cooperació necessària de l'advocat amb l'empresa, o persona a qui preste els seus serveis, perquè s'apropien d'honoraris professionals abonats per tercers i que no li hagueren estat prèviament satisfets, quan d'acord amb el que disposa l'article 44.2 de l'Estatut General de l'Advocacia, tals honoraris corresponguen a l'advocat.  
j) La condemna d'un col·legiat en sentència ferma a penes greus, conforme a l'article 33.2 del Codi Penal (ZGW 1043\3170 i RSN 9886, 777).  
k) El deliberat i persistent incompliment de les normes deontològiques essencials en l'exercici de l'advocacia.  
Article 34. Infraccions greus  
a) L'incompliment greu de les normes estatutàries o dels acords adoptats pels òrgans col·legials en l'àmbit de la seua competència, així com pel reiterat incompliment de l'obligació d'atendre les càrregues col·legials previstes en l'article 34, paràgraf a) de l'Estatut General de l'Advocacia, llevat que constituïsca infracció de més gravetat.  
b) L'exercici professional en l'àmbit d'un altre Col·legi, sense l'adient comunicació de l'actuació professional, la qual cosa haurà de sancionar el Col·legi en l'àmbit territorial del qual actue.  
c) La falta de respecte, per acció o omissió, als components de la Junta de Govern, quan actuen en l'exercici de les seues funcions.  
d) Els actes de desconsideració manifesta cap als companys en l'exercici de l'activitat professional, i la infracció del que disposa l'article 26 de l'Estatut General de l'Advocacia sobre vènia.  
e) La competència deslleial, quan així haja estat declarada per l'òrgan competent, i la infracció del que disposa l'article 25 de l'Estatut General de l'Advocacia sobre publicitat, quan no constituïsca infracció molt greu.  
f) L'habitual i temerària impugnació de les minutes dels companys, així com la reiterada formulació de minutes d'honoraris que siguen declarades excessives o indegudes.  
g) Els actes i omissions descrits en els paràgrafs a), b), c) i d) de l'article anterior, quan no tingueren entitat suficient per a ser considerats com a molt greus.  
h) L'exercici professional en situació d'embriaguesa, o sota la influència de drogues tòxiques.  
Article 35. Infraccions lleus  
a) La falta de respecte als membres de la Junta de Govern, en l'exercici de les seues funcions, quan no constituïsca infracció molt greu o greu.  
b) La negligència en el compliment de les normes estatutàries.  
c) L'incompliment lleu dels deures que la professió imposa.  
d) Els actes enumerats en l'article anterior, quan no tingueren entitat suficient per a ser considerats com a greus.  
Article 36. Sancions  
1. Les sancions que poden imposar-se per infraccions molt greus seran les següents:  
a) Per a les dels paràgrafs b), c), d), e), f), h) i i) de l'article 33, suspensió de l'exercici de l'advocacia per un termini superior a tres mesos, sense excedir els dos anys.  
b) Per a les dels paràgrafs a), j) i k) del mateix article, expulsió del Col·legi.  
2. Per infraccions greus podrà imposar-se la sanció de suspensió de l'exercici de l'advocacia, per un termini no superior a tres mesos.  
3. Per infraccions lleus podran imposar-se les sancions d'amonestació privada o la d'advertència per escrit.  
Article 37. Procediment sancionador  
1. Les infraccions lleus se sancionaran pel Ple del Consell, mitjançant expedient limitat a l'audiència o descàrrec de l'inculpat.  
2. Les infraccions greus, i molt greus, se sancionaran pel Ple del Consell, després de l'obertura de l'expedient disciplinari, tramitat d'acord amb el que disposa el Reglament del Procediment Disciplinari.  
3. El Ple del Consell serà en tot cas l'òrgan competent per a resoldre, encara que podran correspondre les facultats instructores a altres que es creen amb aquesta finalitat.  
4. En tot cas, els acords de suspensió, per més de sis mesos o expulsió, hauran de ser presos pel Ple del Consell, mitjançant votació secreta i amb la conformitat de les dues terceres parts dels seus components. A aquesta sessió estaran obligats a assistir tots els components del Ple, de manera que aquell que, sense causa justificada, no hi concorreguera, cessarà com a membre del Ple i no podrà presentar-se com a candidat en l'elecció, mitjançant la qual es faça per a cobrir la seua vacant.  
Article 38. Caducitat del procediment  
Si no haguera recaigut una resolució, transcorreguts sis mesos des de la iniciació de l'expedient disciplinari, tenint en compte les possibles interrupcions del seu còmput per causes imputables a l'interessat, es produirà la caducitat a què es refereix l'article 44.2 de la Llei 30/1992, de 26 de novembre.  
La declaració de caducitat d'ofici, o a instància del mateix interessat, no impedirà la incoació d'un nou expedient disciplinari en el cas que la falta comesa no haguera prescrit.  
Article 39. Execució i comunicació al Consell General  
1. Les sancions disciplinàries s'executaran una vegada siguen fermes. Podran ser fetes públiques quan guanyen fermesa.  
2. Totes les sancions tindran efectes a l'àmbit de tots els col·legis d'Advocats d'Espanya, per la qual cosa el Consell les haurà de comunicar, preceptivament, al Consell General de l'Advocacia, perquè aquest puga informar els col·legis.  
Article 40. Extinció de la responsabilitat  
1. La responsabilitat disciplinària dels col·legiats s'extingeix pel compliment de la sanció, la defunció del col·legiat, la prescripció de la falta i la prescripció de la sanció.  
2. La baixa en el Col·legi no extingeix la responsabilitat disciplinària contreta durant el període d'alta, sinó que es conclourà el procediment disciplinari i la sanció quedarà en suspens per a ser complida si el col·legiat causara novament alta.  
Article 41. Prescripció de les faltes  
1. Les infraccions molt greus prescriuran al cap de tres anys, les greus als dos anys i les lleus als sis mesos.  
2. El termini de prescripció començarà a comptar-se des que la infracció s'haguera comés.  
3. La prescripció s'interromprà per la notificació al col·legiat afectat de l'acord d'incoació d'informació, prèvia a l'obertura d'expedient disciplinari, i es reprendrà el còmput del termini de prescripció, si en els tres mesos següents no s'incoa expedient disciplinari o aquest roman paralitzat durant més de sis mesos, per causa no imputable al col·legiat inculpat.  
Article 42. Prescripció de la sancions  
1. Les sancions imposades per infraccions molt greus prescriuran al cap de tres anys; les imposades per infraccions greus, als dos anys, i les imposades per infraccions lleus, als sis mesos.  
2. El termini de prescripció de la sanció, per falta d'execució d'aquesta, començarà a comptar des de l'endemà a aquell en què haja quedat ferma la resolució sancionadora.  
3. El termini de prescripció de la sanció, quan el sancionat crebante el seu compliment, començarà a comptar des de la data del trencament.  
Article 43. Cancel·lació de les sancions  
1. L'anotació de les sancions, en l'expedient personal del col·legiat, es cancel·larà quan hagen transcorregut els següents terminis, sense que el col·legiat haguera incorregut en nova responsabilitat disciplinària: sis mesos, en cas de sancions d'amonestació privada o advertència escrit; un any en cas de sanció de suspensió no superior a tres mesos; tres anys, en cas de sanció de suspensió superior a tres mesos, i cinc anys, en cas de sanció d'expulsió. El termini de caducitat es comptarà a partir de l'endemà a aquell en què haguera quedat complida la sanció.  
2. La cancel·lació de l'anotació, una vegada complits els dits terminis, podrà fer-se d'ofici o a petició dels sancionats.  
CAPÍTOL III  
Responsabilitat civil i penal dels advocats  
Article 44. Àmbit  
1. Els advocats estan subjectes a responsabilitat penal pels delictes i faltes que cometen en l'exercici de la seua professió.  
2. Els advocats, en el seu exercici professional, estan subjectes a responsabilitat civil quan per dol o negligència danyen els interessos la defensa dels quals els haguera estat confiada; responsabilitat que serà exigible d'acord amb la legislació ordinària davant dels tribunals de Justícia, i podrà establir-se, legalment, la seua assegurança obligatòria.  
TÍTOL V  
Del règim jurídic dels actes dels Col·legis i del Consell   
i de la seua impugnació  
Article 45. Subjecció al dret administratiu  
El Consell Valencià de Col·legis d'Advocats, com a corporació de Dret Públic, està subjecte al dret administratiu, quan exercisca potestats públiques. La resta de la seua activitat és regida pel dret privat.  
Article 46. Coneixement i resolució dels recursos d'alçada  
1. Els acords emanats dels òrgans competents dels col·legis subjectes al dret administratiu, els actes definitius i els de tràmit que produïsquen indefensió o determinen la impossibilitat de continuar el procediment, seran impugnables davant del Consell Valencià, amb caràcter previ a la via contenciosa administrativa, dins del termini d'un mes, comptador des de la seua adopció o, si fa al cas, notificació als col·legiats o persones a què afecte.  
2. El recurs serà presentat davant de la Junta de Govern del Col·legi, l'òrgan del qual va dictar l'acord, que l'elevarà, amb els seus antecedents i informe que procedisca, al Consell Valencià, dins dels quinze dies següents a la data de presentació. El Consell, amb els informes previs que estime pertinents, resoldrà el recurs en el termini màxim de tres mesos, comptadors des de la recepció del recurs i els seus antecedents. El recurrent podrà acudir a la via contenciosa administrativa per desestimació del recurs expressa o presumpta pel transcurs dels tres mesos.  
   
Article 47. Executivitat dels acords recorreguts en alçada  
La interposició de recurs d'alçada, davant del Consell Autonòmic, no suspén l'executivitat dels acords, llevat dels casos següents:  
a) Quan es recórrega una sanció disciplinària.  
b) Quan a instància de part així ho acorde el Consell Valencià, per concórrer circumstàncies que puguen causar danys difícilment reparables, o desproporcionats respecte a l'interés públic tutelat per l'acte.  
En el primer cas, la simple interposició del recurs suspendrà automàticament l'executivitat de l'acte. La suspensió s'alçarà una vegada es resolga el recurs.  
Article 48. Recursos contra actes i resolucions del Consell  
1. Els actes i resolucions, dictats pel Consell Valencià de Col·legis d'Advocats, esgoten la via administrativa, i podran ser impugnats davant de l'orde jurisdiccional contenciós administratiu en els terminis i condicions establits en la Llei Reguladora de la Jurisdicció Contenciosa Administrativa. Tot això, sense perjudici que siguen susceptibles de ser recorreguts potestativament en reposició.  
2. El recurs potestatiu de reposició s'interposarà davant del Consell en el termini d'un mes. La resolució del recurs haurà de ser dictada i notificada en el mateix termini, i contra l'esmentada resolució no podrà interposar-se un nou recurs de reposició.  
No podrà interposar-se recurs contenciós administratiu fins que no s'haja resolt expressament el recurs de reposició o s'haja produït la seua desestimació presumpta.  
TÍTOL VI  
Del règim econòmic i forma de control dels despeses  
Article 49. Recursos econòmics del Consell  
Els recursos econòmics del Consell seran els següents:  
a) Els procedents de les quotes aprovades pel Ple.  
b) La participació que corresponga en la quota que els col·legis d'Advocats d'aquest Consell aporten al Consell General de l'Advocacia Espanyola i altres ingressos d'aquest.  
c) El producte de certificats, dictàmens o impresos de caràcter professional, que puguen establir-se.  
d) Les contraprestacions que puga percebre pels serveis que preste.  
e.) Les subvencions que puga percebre per a atendre els serveis d'assistència jurídica i torn d'ofici.  
f.) Les subvencions, donacions i llegats, així com qualsevol altra quantitat que el Consell puga rebre.  
Article 50. Aportacions col·legials  
Les despeses que ocasione el funcionament del Consell seran sufragades a través de les aportacions econòmiques que realitzaran els col·legis, que seran proporcionals al nombre de col·legiats de cada col·legi. L'import de les aportacions, i la periodicitat del seu abonament, serà fixada pel Ple del Consell Valencià de Col·legis d'Advocats.  
DISPOSICIÓ ADDICIONAL  
En el cas que haja d'alterar-se el nombre de representants d'algun dels col·legis, es procedirà a modificar la composició del Consell Valencià de Col·legis d'Advocats, d'acord amb els criteris de proporcionalitat establits en l'article 9 del present Estatut.  
DISPOSICIÓ FINAL  
El present Estatut entrarà en vigor després de la seua aprovació pel Consell Valencià de Col·legis d'Advocats, sense perjudici de la seua comunicació a la Conselleria de Justícia i Administracions Públiques de la Generalitat, i la seua inscripció posterior al Registre de Col·legis i Consells Valencians de Col·legis Professionals.